20. A hulladékokról szóló keretirányelv felülvizsgálata (
- A szavazás előtt:
Godfrey Bloom
Elnök úr, a 9. cikk ügyében kértem szót, konkrétan az I. melléklet 1. cikkével kapcsolatban. Próbáltam szólásra jelentkezni a tegnap esti vitában, de attól tartok, hiába. A Házban csak három vagy négy ember volt. Az előadó, Jackson asszony pénzt kapott egy újrafeldolgozó vagy hulladékártalmatlanító vállalattól, amiről nem nyilatkozott, amíg a bizottság aktív előadója volt. Ezt elég gyanúsnak találom, még e Ház mércéi szerint is, ezért nem hiszem, hogy ő lett volna a megfelelő személy e jelentés előadójának tisztjére.
Elnök
Bloom úr, nem tudok nyilatkozni az ön által említett körülményekről. Amikor azonban ilyesmit mond, nagyon súlyos kérdést érint, és tisztában kell lennie az észrevételének fontosságával.
Caroline Jackson
előadó. - Elnök úr, erről tegnap este részletes nyilatkozatot tettem. Bloom úr talán nem hallhatta, mivel kollégája, Batten úr igyekezett magára vonni a Ház figyelmét a népszavazás kérdésével, és a beszédem elején folyamatosan beszélt.
Az említett kérdésben részletes nyilatkozatot tettem. A részletes nyilatkozat megtalálható a képviselők érdekeltségeiről szóló nyilvántartásban. Hivatkoztam erre a Környezetvédelmi Bizottságban folytatott viták során. A Shanks nyrt. vállalat környezetvédelmi tanácsadó testületének tagja vagyok az Egyesült Királyságban, és az elmúlt három évben tagja is voltam. A környezetvédelmi tanácsadó testület tagjai között megtalálható a Zöld Szövetség egyik képviselője és az EU tudományos tanácsadó bizottságai egyikének elnöke is. A környezetvédelmi tanácsadó testület kizárólag a környezetvédelmi ellenőrzések teljesítésével foglalkozik a vállalat telephelyein, az EU jogszabályok szerint. Ezt egyáltalán nem titkolom, soha nem is titkoltam.
Úgy vélem, hogy a testületben szerzett tapasztalatok segítségével sikerült olyan ésszerű jelentést összeállítanom, amely a hulladékkezelésnek egyik fajtáját sem részesíti előnyben a többihez képest. Remélem, kollégáim is támogatni fognak, amikor azt mondom, hogy ezt mindig nyíltan vállaltam, és törekedtem egy kiegyensúlyozott, a Parlamentben előforduló szempontok mindegyikét számba vevő jelentés összeállítására.
(Hangos taps)
Elnök
Jackson asszony, sok éve ismerem Önt személyesen, és semmilyen kétségem nincs a személyes integritását illetően. Ráadásul a nyilatkozatának szövege megtekinthető, mivel megfelelően be lett jegyezve a képviselők pénzügyi érdekeltségeiről szóló nyilvántartásba.
Monica Frassoni
(IT) Elnök úr, hölgyeim és uraim, semmilyen módon nem kívánom kommentálni a Jackson asszony által az imént elmondottakat. Úgy vélem azonban - és a Zöldek/az Európai Szabad Szövetség képviselőcsoportja is mindig erre szólított fel -, hogy jobban kellene szabályoznunk az összeférhetetlenség kérdését, tekintve, hogy ennek a Parlamentnek mint társjogalkotónak a jövőben, de már ma is egyre inkább átláthatónak és korrektnek kell lennie: azaz nemcsak átláthatónak, de korrektnek is, így például a képviselői összeférhetetlenség kérdésében.
- A szavazás után:
Daniel Hannan
Elnök úr, nem tetszik, hogyan zajlik e szavazások némelyike. A francia, holland és ír népszavazásra adott reagálásaink fényében nem javasolhatnám, hogy egyszerűen hagyjuk figyelmen kívül a szavazásokat, és folytassuk, ahogy nekünk tetszik?
Elnök
Hannan úr, amikor felszólal, annak összhangban kell lennie az eljárási szabályzatunkkal. Az így módosított álláspontot elfogadottnak nyilvánítom.
John Bowis
Elnök úr, sajnálom, hogy a vége felé félbe kell szakítanom a szavazást, de azt hiszem, hiba történt. A szavazás folyamán ellenőrzést végeztünk, és azt hiszem, minden képviselőcsoport egyetért abban, hogy a 27. módosítást tévesen jelentették be elfogadottként. A 27. módosítást biztosan nem fogadtuk el. Hálás lennék, ha vissza tudna térni ehhez, és gondoskodna az elutasításáról. Arról van szó, hogy akkor nem lépett tovább a következő módosításra.
Elnök
A 27. módosítást elfogadtuk; a 92. módosítást ezért érvénytelenítettük. Még egyszer ellenőrizni fogjuk, de itt így határoztunk. Mindazonáltal szavazhatunk még egyszer a 27. módosításról, erre van lehetőség.
Daniel Cohn-Bendit
(DE) Elnök úr, csak azt szeretném mondani, hogy esetleg ellenőrizhetjük, hogy megismételhet-e egy már megtörtént szavazást azt követően, hogy bejelentette az eredményt. Nekünk úgy tűnik, hogy a Parlament eljárási szabályzata alapján erre nincs mód.
Elnök
Cohn-Bendit úr, mindenki követhet el hibát, és ha túl gyorsan továbbléptem, vagy helytelen dolgot állítottam, vállalom érte a felelősséget. Természetesen sajnálom, de ne csináljunk nagy ügyet belőle. Meg fogjuk vizsgálni.
Hannes Swoboda
(DE) Elnök úr, ha jól értjük, egy már lezajlott szavazás elektronikus ellenőrzéséről van szó. Ilyen értelemben a szándék világos volt.
Paul Marie Coûteaux
(FR) Elnök úr, úgy vélem, túl gyorsan halad. Ugyanúgy, ahogy más napokon is, a Jackson-jelentés módosításakor is csak azt mondta, hogy: "mellette”, "tartózkodik” és "elfogadva”. Más szóval, kizárta az ellenszavazat lehetőségét. Elnök úr, tudom, mennyire kedveli Jackson asszonyt, és hogy az itt folyó dolgoknak nem sok közül van a demokráciához, de akárhogy is, kérem, tartsa tiszteletben a vonatkozó normákat!
(Taps)
Elnök
Coûteaux úr, mindenki követhet el hibát, még az Ön képviselőcsoportjában is. Ha elfogadja, hogy ez még Önökre is igaz, akkor egy szinten vagyunk. A jövőben igyekszem lassabban intézkedni, hogy jól lássák, mikor nem győznek. Rendben van így?
Bernard Lehideux
(FR) Elnök úr, elnézését kérem, de kétségkívül valamilyen titkos csoportnak estem áldozatul. A szavazógépem csak igennel hagy szavazni, nemmel nem. Ez legalábbis gyanús.
(Taps)
Elnök
Köszönöm szépen, Lehideux úr. Örülök, hogy ezért nem engem tart felelősnek.
Guido Sacconi
(IT) Elnök úr, hölgyeim és uraim, csak azt akartam mondani, hogy azzal, hogy esélyt adtak arra, hogy újból szavazzunk a 27. módosításról, lehetővé tették egy igazságtalanság helyesbítését, mivel ily módon szavazhattunk a 92. módosításra, amely hatályát vesztette volna, ha a 27. módosítást tényleg elfogadják. Ezért nekem úgy tűnik, hogy rendkívül bölcs és demokratikus döntés született.
